text: Kvinde fra Esbjerg vil til Mars 
  07 januar 2014 kl. 10.34
  Mai Madsen konkurrerer om at komme til Mars - uden mulighed for at vende tilbage til Jorden.
  Få en billet til Mars og lev resten af livet på en anden planet. Det er formålet med den hollandske organisation Mars One, der vil sende astronauter af sted til den røde planet.
  37-årige Mai Madsens fra Esbjerg og 200.000 andre fra resten af verden har søgt om at komme med.
  -Det kunne være meget spændende at være med i sådan et projekt. Jeg har læst geologi, og jeg synes, det er meget spændende at undersøge, om der har været liv på Mars, siger esbjergenseren til Ekstra Bladet.
  Efter første runde er 1.058 gået videre. Dermed er Mai Madsen blandt de få, der stadig kan drømme om at af få en billet til Mars uden returmulighed.
  - Jeg har da tænkt over, at det er en enkeltbillet, man får. Det er selvfølgelig svært, men hvis jeg var blevet geolog, kunne jeg jo også være endt på Antarktis, siger hun til avisen.
  I løbet af de næste to år skal der vælges seks hold på hver fire personer ud af de 1058 ansøgere. 
  Det første hold begynder rejsen til Mars i 2023.
  Læs Ekstra Bladets artikel om Mars One her
  